Author: agenda0
Company: agenda

P r e d k l a d a c i a   s p r á v a

Návrh na organizačno-technické zriadenie Úradu pre štátnu službu Slovenskej republiky (ďalej len „Úrad pre štátnu službu“) predkladá Ministerstvo práce, sociálnych vecí a rodiny Slovenskej republiky na rokovanie vlády na základe uznesenia vlády Slovenskej republiky č.17 zo dňa 10. januára 2001, ktorým sa ministrovi práce, sociálnych vecí a rodiny Slovenskej republiky uložila úloha B.88 zriadiť Úrad pre štátnu službu v nadväznosti na nadobudnutie účinnosti zákona č. 312/2001 Z. z. o štátnej službe a o zmene a doplnení niektorých zákonov (ďalej len „zákon“).
 
	Na zabezpečenie tejto úlohy a na prípravu podmienok na realizáciu zákona bola vytvorená pracovná skupina zložená zo zástupcov Ministerstva práce, sociálnych vecí a rodiny Slovenskej republiky, Ministerstva financií Slovenskej republiky a Ministerstva vnútra Slovenskej republiky. V priebehu roka 2001 boli v pracovnej skupine prerokované problémové okruhy týkajúce sa právneho postavenia Úradu pre štátnu službu, jeho kompetencií, systemizácie na rok 2002, organizačnej štruktúry, materiálno technického zabezpečenia a financovania Úradu pre štátnu službu.

Úrad pre štátnu službu sa zriaďuje  ako ústredný orgán  štátnej správy pre štátnu službu novelou zákona č. 347/1990 Zb. o organizácii ministerstiev a ostatných orgánov štátnej správy Slovenskej republiky v znení neskorších predpisov. Úrad pre štátnu službu riadi, koordinuje a kontroluje personálny  výkon štátnej správy a zabezpečuje jednotný postup pri uplatňovaní zákona o štátnej službe. Úrad pre štátnu službu má sídlo v Bratislave. Na čele Úradu pre štátnu službu je predseda Úradu pre štátnu službu (ďalej len „predseda“), ktorého vymenúva a odvoláva prezident Slovenskej republiky na návrh vlády Slovenskej republiky. Preto je potrebné, aby vláda Slovenskej republiky  predložila prezidentovi Slovenskej republiky návrh na vymenovanie predsedu Úradu pre štátnu službu a určila mu úlohy.

Ustanovenia čl. II zákona o zriadení Úradu pre štátnu službu nadobúdajú účinnosť už 1. októbra 2001, teda v dostatočnom časovom predstihu pred nadobudnutím účinnosti celého zákona

V roku 2001 sú rozpočtované  finančné prostriedky na zabezpečenie činnosti Úradu pre štátnu službu vo výške zodpovedajúcej alikvotnému počtu zamestnancov v roku 2001. Na začatie činnosti Úradu pre štátnu službu je potrebné vytvoriť materiálno technické podmienky.